สู้พิษศก.ซบ ทิสโก้ปรับแผน รุกกลุ่มเงินหนา
ทิสโก้พลิกแผนแบงก์แอสชัวรันส์ จับกลุ่มเงินหนาสู้เศรษฐกิจฟุบ เชื่อดันเบี้ยถึงเป้า
29 ก.ค. 2558

ทิสโก้พลิกแผนแบงก์แอสชัวรันส์ จับกลุ่มเงินหนาสู้เศรษฐกิจฟุบ เชื่อดันเบี้ยถึงเป้า 
นายเสถียร เลี้ยววาริณ หัวหน้าพัฒนาธุรกิจและกลยุทธ์ กลุ่มทิสโก้ เปิดเผยว่า ช่วงครึ่งปีแรกทางกลุ่มสามารถทำเบี้ยประกันได้แล้ว 4,000 ล้านบาท จึงคาดว่าตลอดทั้งปีนี้จะทำเบี้ยได้ตามเป้า 7,700 ล้านบาท หรือเติบโตได้ 10% 
ทั้งนี้ เนื่องจากทิสโก้ได้ปรับกลยุทธ์ให้สอดคล้องกับภาวะเศรษฐกิจชะลอตัว โดยจับกลุ่มลูกค้าที่ต้องการลงทุนหรือออมทรัพย์มากขึ้น ทำให้ปีนี้สัดส่วนเบี้ยประกันชีวิตจะเพิ่มขึ้นเป็น 40% จาก 35% ในปีที่ผ่านมา และเบี้ยประกันวินาศภัยลดลงอยู่ที่ 60% จาก 65%  
"แม้เศรษฐกิจจะไม่ดี แต่แบงก์แอสชัวรันส์ก็ยังเติบโตได้ตามแผน เพราะเราไปหาสินค้ามาขายตอบสนองความต้องการของลูกค้า เช่น แบบประกันมรดกที่ร่วมมือกับเอไอเอจ่ายเบี้ย 5 ปี คุ้มครองถึง 99 ปี หรือแบบประกันสุขภาพที่ร่วมกับแอกซ่าประกันภัย ทุนประกัน 50 ล้านบาทขึ้นไป และหากทิศทางดอกเบี้ยยังเป็นขาลง สินค้าประกันก็มีโอกาสขายได้มากขึ้น เพราะให้ผลตอบแทนดีกว่า" นายเสถียร กล่าว
อย่างไรก็ตาม ช่วงครึ่งปีหลังจะยังเน้นกลุ่มลูกค้าที่มีเงินฝากตั้งแต่ 5 แสนบาทขึ้นไปให้มากขึ้น เพราะยังเป็นกลุ่มที่มีกำลังซื้อสูง